**Christopher Hikaru Nakamura** (s. 9. joulukuuta 1987) on yhdysvaltalainen shakin suurmestari ja viisinkertainen Yhdysvaltain mestari shakissa. Nakamura oli maailman shakkiliitto FIDE:n julkaisemilla virallisella ranking-listalla sijalla yksi pikashakissa ja nopeassa shakissa, kun virallinen listaus aloitettiin toukokuussa 2014. Vuonna 2022 Nakamurasta tuli shakki960-variantin toinen virallinen maailmanmestari.

Lapsuus ja uran alku
--------------------

Nakamura syntyi Hirakatassa, Japanissa. Hänen isänsä oli syntyperältään japanilainen ja äiti yhdysvaltalainen. Perhe muutti Yhdysvaltoihin Nakamuran ollessa 2-vuotias. Hän aloitti shakin pelaamisen 7-vuotiaana, jolloin hänen valmentajanaan toimi isäpuolensa, FIDE-mestari Sunil Weeramantry. 

10 vuoden ja 79 päivän ikäisenä Nakamurasta tuli USCF:n (Yhdysvaltojen shakkiliiton) shakkimestari nuorimpana koskaan.

Nakamurasta tuli 15 vuoden ja 79 päivän ikäisenä kaikkien aikojen nuorin yhdysvaltalainen suurmestari vuonna 2003. Ennätys oli aiemmin Bobby Fischerillä. Vuonna 2007 Fabiano Caruana onnistui rikkomaan Nakamuran ennätyksen.

Pelaajaura
----------

Vuonna 2005 hän voitti USA:n mestaruuden tuloksella 7/9. Hän jakoi kärkisijan Alex Stripunskyn kanssa, mutta Nakamura voitti nopean shakin uusinnan Stripunskya vastaan ja vei mestaruuden nuorimpana sitten Fischerin aikojen. Vuonna 2006 hän oli voittamassa Yhdysvalloille pronssia shakkiolympialaisista, jotka pidettiin Italian Torinossa. USA:n joukkueessa pelasivat muun muassa Gata Kamsky ja Alexander Onischuk (vuoden 2006 USA:n mestari). Nakamura oli jälleen voittamassa Yhdysvalloille pronssia vuoden 2008 shakiolympialaisista, jotka pidettiin Saksan Dresdenissä. Pronssi varmistui sensaatiomaisella voitolla viimeiseltä kierrokselta Ukrainan joukkueesta 3,5-0,5. Ukrainan joukkueessa pelasivat mm. Vasyl Ivantšuk ja Sergei Karjakin.

Vuonna 2009 Nakamura voitti toisen kerran shakin yhdysvaltainmestaruuden. Samana vuonna Nakamura voitti shakki960:n epävirallisen maailmanmestaruuden Mainzissa. Finaalissa Nakamura kukisti hallitsevan mestarin, Levon Aronianin. Pelimuoto tuonnetaan myös nimellä Fischer Random -shakki, ja siinä arvotaan upseereiden sijainti pohjarivillä. 

Tammikuussa 2011 Nakamura voitti Tata Steel -turnauksen Wijk aan Zeessa useiden maailman kärkipelaajien edellä. Hieman ennen turnausvoittoaan Nakamura oli alkanut tehdä yhteistyötä Garri Kasparovin kanssa. Wijk aan Zeen jälkeen hänen tuloksensa turnauksissa olivat pettymys Nakamuralle, joka joulukuussa 2011 päätti jatkaa shakkiuraansa ilman Kasparovin apua.

Lokakuussa 2022 Nakamura voitti shakki960-variantin virallisen FIDE-shakkiliiton maailmanmestaruuden Islannin Reykjavíkissa järjestetyssä turnauksessa. Nakamura voitti finaalissa venäläisen Jan Nepomnjaštšin. Lopputurnaukseen osallistui lisäksi useita muita maailman kärkipelaajia, kuten hallitseva maailmanmestari Magnus Carlsen, turnauksen edellisenä vuonna voittanut Wesley So, Vladimir Fedosejev ja Nodirbek Abdusattorov.

Nakamuran lokakuussa 2015 saavuttama uran korkein Elo-luku 2816 on shakin historian kymmenenneksi korkein luku.

Pelityyli
---------

Nakamura tunnetaan shakkimaailmassa hyvänä pikapelin pelaajana. Häntä on sanottu muun muassa "parhaaksi pikapelinpelaajaksi Yhdysvalloissa" ja "erääksi maailman parhaista pikapelin pelaajista".

Nakamura pelaa aktiivisesti pikapelejä internetissä. Hän on pelannut Playchessissä tunnuksella "Star Wars" ja Internet Chess Clubissa tunnuksella "Smallville". 

Vuonna 2018 aloitti shakin "striimauksen" Twitch-palvelussa tunnuksella "GMHikaru" ja muutamassa vuodessa kanavasta tuli erittäin suosittu. Kanava saavutti 500 000 seuraajan rajapyykin elokuussa 2020, miljoonan seuraajan rajapyykin helmikuussa 2021 ja 1,5 miljoonan seuraajan rajapyykin lokakuussa 2022.

Lähteet
-------

1. ↑  FIDE Chess Profile FIDE. Viitattu 2.7.2015.
2. ↑  Memorandum in Support of Defendant Christopher Hikaru Nakamura's Motion to Dismiss *storage.courtlistener.com*.
3. ↑  HIKARU NAKAMURA *hikarunakamura.com*. Viitattu 10.12.2020.
4. ↑  Nakamura is world no.1 in Rapid and Blitz *Chess News*.  15.5.2014. Viitattu 2.11.2022. (englanniksi)
5. 1 2  Hikaru Nakamura is the 2022 FIDE World Fischer Random Champion - FIDE World Fischer Random Chess Championship *www.frchess.com*. Viitattu 2.11.2022.
6. ↑  Hikaru Nakamura wins 2009 US Chess Championship *saintlouischessclub.org*. Viitattu 1.8.2009.
7. ↑  Nakamura wins three in a row to become new Chess960 World Champion Chessdom. Viitattu 31.7.2009.
8. ↑  Doggers, Peter: Hikaru Nakamura wins 2011 Tata Steel Chess Tournament  30.1.2011. ChessVibes.  Arkistoitu 27.11.2011. Viitattu 30.1.2011. (englanniksi)
9. ↑  Doggers, Peter: New in Chess confirms rumours: Nakamura is working with Kasparov  1.11.2011. ChessVibes.  Arkistoitu 3.11.2011. Viitattu 2.11.2011. (englanniksi)
10. ↑  Doggers, Peter: Cooperation between Nakamura and Kasparov already over  16.12.2011. ChessVibes.  Arkistoitu 7.1.2012. Viitattu 16.12.2011. (englanniksi)
11. ↑  Records 2700chess.com. Viitattu 2.11.2022
12. ↑  GMHikaru - Statistics *TwitchTracker*. Viitattu 2.11.2022. (englanniksi)

Aiheesta muualla
----------------

* Kuvia tai muita tiedostoja aiheesta **Hikaru Nakamura** Wikimedia Commonsissa

* Hikaru Nakamura ChessGames.com-sivustolla (englanniksi)
* FIDE-kortti: Hikaru Nakamura (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |